**สถาบันไทยคดีศึกษา มหาวิทยาลัยธรรมศาสตร์** เป็นสถาบันวิจัยในสังกัดมหาวิทยาลัยธรรมศาสตร์ มีภารกิจหลักคือการศึกษาค้นคว้าเพื่อสร้างองค์ความรู้เกี่ยวกับสังคมไทย การทำนุบำรุงศิลปะและวัฒนธรรม และการเผยแพร่ความรู้สู่สังคม

ประวัติ
-------

สถาบันไทยคดีศึกษาก่อตั้งขึ้นเมื่อปี พ.ศ. 2514 โดยมีวัตถุประสงค์ที่จะอนุรักษ์ความเป็นไทยภายใต้กระแสวัฒนธรรมตะวันตก และสร้างองค์ความรู้เกี่ยวกับสังคมไทยโดยไม่ลอกตำราฝรั่ง การดำเนินงานในระยะแรกอยู่ในรูปของโครงการวิชาการ โดยมีศาสตราจารย์ ม.ร.ว. คึกฤทธิ์ ปราโมช เป็นประธานคณะกรรมการบริหารโครงการ และ อาจารย์ ดร.นิออน สนิทวงศ์ ณ อยุธยา เป็นผู้อำนวยการ ศาสตราจารย์ พระเจ้าวรวงศ์เธอ พระองค์เจ้าวรรณไวทยากร กรมหมื่นนราธิปพงศ์ประพันธ์ อธิการบดีมหาวิทยาลัยธรรมศาสตร์ในขณะนั้น ประทานชื่อโครงการว่า "ไทยคดีศึกษา" 

ในการสัมมนาและสาธิตเรื่อง "นาฏศิลป์และดนตรีไทย" เมื่อเดือนมิถุนายน พ.ศ. 2515 ศาสตราจารย์ ม.ร.ว. คึกฤทธิ์ ปราโมช ได้กล่าวถึงภารกิจของโครงการไทยคดีศึกษา ดังนี้
 

> ... *มหาวิทยาลัยธรรมศาสตร์เป็นสถาบันระดับอุดมศึกษาซึ่งได้แสดงความสนใจและเอาใจใส่ในกิจการวิชา อันจะส่งเสริมความเข้าใจในหมู่คณาจารย์และนักศึกษาในเรื่องที่เกี่ยวข้องกับสังคมไทยโดยตรง ถึงแม้ว่าวิชาการสาขาต่างๆ ในปัจจุบันได้พัฒนาก้าวหน้ารวดเร็วขึ้นทุกที แต่ความก้าวหน้าเหล่านั้นมักเป็นผลของการค้นคว้ารวบรวมเป็นหลักทฤษฎีจากฝ่ายวัฒนธรรมตะวันตกทั้งสิ้น ฉะนั้น การจะนำแนวคิดและหลักการเหล่านั้นมาสอนหรือมาใช้ในบ้านเรานั้น จำเป็นที่จะต้องมีการเลือกสรรให้เหมาะสมกับสภาพความเป็นจริงและความต้องการของสังคมไทยโดยเฉพาะ อนึ่ง ศิลปวิทยาการของไทยเราเองซึ่งสืบเนื่องมาแต่บุพกาลนั้นเล่า เมื่อประสบความก้าวหน้าของวัฒนธรรมสมัยใหม่มักจะถูกละทิ้งให้เหี่ยวแห้งหรือผสมปนเปกับวัฒนธรรมภายนอกจนแปรเปลี่ยนลักษณะไป จริงอยู่วัฒนธรรมเป็นสิ่งไม่หยุดนิ่ง ต้องเปลี่ยนแปลงก้าวหน้าอยู่เสมอ แต่การสร้างสรรค์ปรับปรุงวัฒนธรรมนั้นจำเป็นต้องมีแนวทางอันถูกต้อง เพื่อผดุงไว้ซึ่งเอกลักษณ์ของวัฒนธรรมไทย อันจะเป็นปัจจัยสำคัญที่จะยึดเหนี่ยวความรู้สึกร่วมกันของสมาชิกทุกฝ่ายของสังคมไทย*... 
> 
> 

โครงการไทยคดีศึกษาได้รับการยกฐานะขึ้นเป็น "สถาบันไทยคดีศึกษา" ตามประกาศทบวงมหาวิทยาลัย ลงวันที่ 3 มีนาคม พ.ศ. 2518 มีหน้าที่ศึกษาวิจัยและเรียบเรียงตำราในเรื่องเกี่ยวกับสังคมไทยเพื่อประโยชน์ในด้านการเรียนการสอนและการพัฒนาประเทศ ต่อมาในปี พ.ศ. 2520 สภามหาวิทยาลัยธรรมศาสตร์มีมติให้สถาบันไทยคดีศึกษาขยายขอบข่ายงานออกเป็นสถาบันวิจัยแห่งมหาวิทยาลัยธรรมศาสตร์ ทำหน้าที่กำหนดนโยบายวิจัยของมหาวิทยาลัย จัดสรรทุนวิจัยแก่อาจารย์และข้าราชการ ให้คำปรึกษาและเผยแพร่งานวิจัยในทุกสาขาวิชา จนถึงปี พ.ศ. 2548 บทบาทดังกล่าวจึงยุติลง

ในช่วงสามทศวรรษแรกของการดำเนินงาน สถาบันไทยคดีศึกษาได้ผลิตงานวิจัยมากกว่า 200 ชิ้น มีทั้งงานวิจัยของนักวิจัยประจำสถาบันและงานวิจัยของคณาจารย์สาขาต่างๆ ซึ่งสถาบันทำหน้าที่บริหารโครงการวิจัยและส่วนใหญ่เป็นเรื่องของไทย นอกจากนี้สถาบันยังได้ผลิตตำราที่มีคุณภาพออกสู่วงวิชาการอีกเป็นจำนวนมาก สำหรับงานวิจัยของสถาบันนั้น นับตั้งแต่ พ.ศ. 2520 เป็นต้นมาได้มีการขยายขอบเขตงานวิจัยจากงานด้านมนุษยศาสตร์ ออกไปสู่งานวิจัยทางสังคมศาสตร์ สังคมวิทยา และมานุษยวิทยา 

ปัจจุบันสถาบันไทยคดีศึกษาทำหน้าที่เป็นสถาบันวิจัยด้านไทยศึกษา มีบทบาทหน้าที่ในการค้นคว้าวิจัยเพื่อสร้างองค์ความรู้เกี่ยวกับสังคมไทย ควบคู่ไปกับการทำนุบำรุงศิลปะและวัฒนธรรมและการเผยแพร่ความรู้สู่สังคมในรูปแบบต่างๆ ภายใต้ปรัชญา "*เข้าใจอดีต รู้ทันปัจจุบัน สร้างสรรค์อนาคต*" พร้อมกันนั้นสถาบันมีนโยบายที่จะสร้างสังคมแห่งการเรียนรู้และสมานฉันท์ ปลูกฝังคุณธรรม/จริยธรรมแก่เยาวชน ส่งเสริมการศึกษาศิลปวัฒนธรรมโดยเชื่อมโยงกับประเทศเพื่อนบ้านซึ่งมีความสัมพันธ์ทางประวัติศาสตร์และวัฒนธรรมกับไทย และสร้างเครือข่ายความร่วมมือทางวิชาการกับองค์กรต่างๆ ทั้งในระดับท้องถิ่น ระดับชาติและนานาชาติ

ที่มาและความหมายของสิ่งที่เกี่ยวข้องกับสถาบันไทยคดีศึกษา
--------------------------------------------------------

### ชื่อ "ไทยคดีศึกษา"

 คำว่า "ไทยคดีศึกษา" เป็นศัพท์ที่ศาสตราจารย์ พระเจ้าวรวงศ์เธอ กรมหมื่นนราธิปพงศ์ประพันธ์ ซึ่งดำรงตำแหน่งอธิการบดีมหาวิทยาลัยธรรมศาสตร์ในเวลานั้น ได้ทรงบัญญัติเป็นภาษาไทยขึ้นมาจากศัพท์ภาษาอังกฤษว่า "Thai Studies" เพื่อประทานแก่หน่วยงานแห่งใหม่ของมหาวิทยาลัยธรรมศาสตร์ที่กำลังจะก่อตั้งและยังไม่มีชื่อเรียก   

 สำหรับเรื่องที่มาของชื่อนั้น ตามบันทึกความเห็นของคณะที่ปรึกษาฝ่ายวิชาการของอธิการบดี เรื่อง การจัดตั้งสถาบันวิจัยแห่งมหาวิทยาลัยธรรมศาสตร์ เมื่อวันที่ 21 มกราคม พ.ศ. 2520 คณะกรรมการวิจัยหลายท่านมีความเห็นว่าคำนี้มีความหมายเฉพาะ หากเปลี่ยนชื่อสถาบันเป็นสถาบันวิจัยแห่งมหาวิทยาลัยธรรมศาสตร์ จะทำให้บุคคลภายนอกเข้าใจผิดได้ นอกจากนี้ กรรมการบางท่านยังเห็นว่า ชื่อของสถาบันไทยคดีนั้น กว้างขวางและครอบคลุมพอสมควร เนื่องด้วยการวิจัยส่วนใหญ่กระทำอยู่ภายในมหาวิทยาลัยธรรมศาสตร์ หรือในประเทศไทยเป็นสำคัญ อีกทั้งยังเป็นชื่อที่เสด็จในกรมหมื่นนราธิปพงศ์ประพันธ์ประทานมาให้อีกด้วย   

ทั้งนี้ คำว่า "ไทยคดีศึกษา" ก็มีความหมายเช่นเดียวกับคำว่า "ไทยศึกษา" คือการศึกษาเรื่องของไทยในสาขาต่างๆ ได้แก่ ประวัติศาสตร์ สังคมศาสตร์ มนุษยศาสตร์ ศิลปะ วัฒนธรรม ภาษา ฯลฯ ตัวอย่างหน่วยงานด้านไทยศึกษา เช่น สถาบันไทยศึกษา แห่งจุฬาลงกรณ์มหาวิทยาลัย (Institute of Thai Studies Chulalongkorn University) อีกทั้งไทยคดีศึกษายังไปปรากฏเป็นชื่อหลักสูตรหรือรายวิชาที่อยู่ในหลักสูตรการเรียนในระดับอุดมศึกษาด้วย  

### ตราสัญลักษณ์

"ตราอภิรุม" มีรูปทรงคล้ายรูปหยดน้ำ ประกอบด้วย รูปวงกลมที่ภายในมีภาพพานรัฐธรรมนูญวางอยู่กึ่งกลางของวงกลม เทียมจิตร์ พ่วงสมจิตร์ ได้ให้ข้อสันนิษฐานไว้ว่า พานรัฐธรรมนูญนี้ น่าจะมีความหมายแทนมหาวิทยาลัยธรรมศาสตร์ ใต้ภาพพานรัฐธรรมนูญ มีอักษรภาษาไทยเขียนไว้ว่า "มหาวิทยาลัยธรรมศาสตร์" ด้านบนของภาพพานรัฐธรรมนูญ เขียนไว้ว่า "สถาบันไทยคดีศึกษา" ส่วนภายนอกเส้นรอบวงกลม ครึ่งล่างล้อมไว้ด้วยอักษรภาษาอังกฤษว่า "Thai Khadi Research Institute" ส่วนบนของเส้นรอบวงกลมปกคลุมด้วยรูปฉัตรสามชั้น มียอดแหลม ประดับตกแต่งด้วยลายกนกไทยที่อ่อนช้อยงดงาม ให้ความรู้สึกและแรงบันดาลใจถึงศิลปะทางล้านนา จึงกล่าวโดยสรุปได้ว่า สถาบันไทยคดีศึกษา มหาวิทยาลัยธรรมศาสตร์ เป็นสถาบันที่ศึกษาเกี่ยวข้องสัมพันธ์กับเรื่องสังคมการเมืองไทย และความเป็นศิลปะ - วัฒนธรรม

โดยผู้ที่ออกแบบตราสัญลักษณ์ดังกล่าว รศ.กมล ฉายาวัฒนะ อดีตผู้อำนวยการสถาบันฯ ได้ให้ข้อมูลไว้ว่า ผู้ที่ออกแบบคือ อาจารย์อวบ สาณะเสน อดีตอาจารย์คณะวารสารศาสตร์และสื่อสารมวลชน ซึ่งเป็นกรรมการบริหารโครงการไทยคดีศึกษาในเวลานั้น โดยได้รับแรงบันดาลใจจากลวดลายที่เป็นศิลปะของทางภาคเหนือ 

### ตัวอักษร

ตัวอักษรประดิษฐ์นาม "สถาบันไทยคดีศึกษา" เป็นฝีมือการออกแบบโดย "อังคาร กัลยาณพงศ์" ศิลปินแห่งชาติ สาขาวรรณศิลป์ (กวีนิพนธ์) ประจำปี พ.ศ. 2532 ซึ่งมีคุณูปการต่อสถาบันไทยคดีศึกษามาตลอด เช่น เมื่อสถาบันฯจัดกิจกรรมทางด้านวิชาการต่างๆ อาทิ ครบรอบ ๑๐๐ ปี พระยาอนุมานราชธน, ครบรอบ ๒๐๐ ปี สมเด็จพระมหาสมณเจ้า กรมพระยาปรมานุชิตชิโนรส ฯลฯ สถาบันฯขอให้ท่านอังคารแต่งบทประพันธ์สรรเสริญเกียรติคุณของบุคคลท่านนั้นๆ เมื่อแต่งเสร็จแล้ว ยังได้กรุณามาอ่านบทประพันธ์ที่ท่านประพันธ์ขึ้นมาในที่ประชุมสัมมนาด้วย

โดยท่านอังคารได้กล่าวถึงเบื้องหลังของการออกแบบตัวหนังสือนามสถาบันไว้ว่า

> *ท่านเขียนตั้งแต่ตอนเย็นและไปเสร็จเอาย่ำรุ่งของวันที่ ๑๓ ธันวาคม พ.ศ. ๒๕๒๗ ท่านคัดมาให้เลือกสิบกว่าแบบจากที่เขียนเป็นจำนวนมาก การเขียน Drawing สีถ่านนั้น กระดาษเป็นรีมประมาณสี่ห้าร้อยแผ่น บางครั้งเขียนได้ภาพที่ถูกใจเพียงไม่กี่ภาพ*
> 
> 

ภาพตัวอักษรประดิษฐ์นาม "สถาบันไทยคดีศึกษา" ออกแบบโดย อังคาร กัลยาณพงศ์

ที่ทำการของสถาบันไทยคดีศึกษา
----------------------------

 ในระยะแรกของสถาบันไทยคดีศึกษา สำนักงานและห้องสมุดสถาบันไทยคดีศึกษา อยู่ที่ตึกห้องสมุดกลาง ชั้น 5 (ปัจจุบันคือ อาคารอเนกประสงค์ 3 ด้านติดกับคณะรัฐศาสตร์) ต่อมาใน พ.ศ. 2523 ได้ย้ายที่ทำการมาอยู่ชั้น 9 อาคารอเนกประสงค์ 1 ซึ่งบริเวณดังกล่าวเคยมีการปรับปรุงมาแล้วสองครั้งคือ พ.ศ. 2529 และ พ.ศ. 2553 ซึ่งมีการปรับปรุงห้องประชุมชั้น 9 โดยตั้งชื่อใหม่ว่า "ห้องประชุมคึกฤทธิ์ ปราโมช"  เพื่อเป็นเกียรติแด่ ม.ร.ว.คึกฤทธิ์ ปราโมช ผู้มีบทบาทสำคัญในการจัดตั้งสถาบันไทยคดีศึกษา ปัจจุบันที่ทำการของสถาบันไทยคดีศึกษา แบ่งออกเป็นฝั่งผู้บริหารกับนักวิจัย กับฝั่งสำนักงานเลขานุการสถาบันฯ ซึ่งประกอบด้วย เลขานุการ, งานบริการวิชาการ, งานส่งเสริมการวิจัย, งานบริหารและธุรการ และห้องประชุมคึกฤทธิ์ ปราโมช

รายนามผู้อำนวยการสถาบันไทยคดีศึกษา
----------------------------------

| ชื่อ | คณะ | ระยะเวลาดำรงตำแหน่ง |
| --- | --- | --- |
| อาจารย์ ดร.นิออน สนิทวงศ์ ณ อยุธยา | ศิลปศาสตร์ | พ.ศ. 2514–2518 |
| รองศาสตราจารย์ ยุทธ ศักดิ์เดชยนต์ | สังคมวิทยาและมานุษยวิทยา | พ.ศ. 2518–2520 |
| รองศาสตราจารย์ ดร.หม่อมราชวงศ์อคิน รพีพัฒน์ | สังคมวิทยาและมานุษยวิทยา | พ.ศ. 2520–2524 |
| ศาสตราจารย์ เสน่ห์ จามริก | รัฐศาสตร์ | พ.ศ. 2524–2528 |
| ศาสตราจารย์ ดร.เมธี ครองแก้ว | เศรษฐศาสตร์ | พ.ศ. 2528–2531 |
| รองศาสตราจารย์ นิพัทธ์ จิตรประสงค์ | พาณิชยศาสตร์และการบัญชี | พ.ศ. 2531–2532 |
| ผู้ช่วยศาสตราจารย์ ชัช กิจธรรม | รัฐศาสตร์ | พ.ศ. 2533–2536 |
| รองศาสตราจารย์ สุมิตร ปิติพัฒน์ | สังคมวิทยาและมานุษยวิทยา | พ.ศ. 2536–2542 |
| รองศาสตราจารย์ กมล ฉายาวัฒนะ | วารสารศาสตร์และสื่อสารมวลชน | พ.ศ. 2542–2546 |
| รองศาสตราจารย์ ดร.พิริยะ ไกรฤกษ์ | ศิลปศาสตร์ | พ.ศ. 2546–2549 |
| อาจารย์ ดร.อนุชา ทีรคานนท์ | วารสารศาสตร์และสื่อสารมวลชน | พ.ศ. 2549–2555 |
| ผู้ช่วยศาสตราจารย์ วรรณี สำราญเวทย์ | วารสารศาสตร์และสื่อสารมวลชน | พ.ศ. 2555–2558 |
| อาจารย์ ดร.อนุชา ทีรคานนท์ | วารสารศาสตร์และสื่อสารมวลชน | พ.ศ. 2558–2561 |
| รองศาสตราจารย์ โรจน์ คุณเอนก | วิทยาศาสตร์และเทคโนโลยี | พ.ศ. 2561–2564 |
| ผู้ช่วยศาสตราจารย์ ดร.เสาวธาร โพธิ์กลัด | สังคมสงเคราะห์ศาสตร์ | พ.ศ. 2565–ปัจจุบัน |

หมายเหตุ ตำแหน่งทางวิชาการในขณะนั้น

โครงสร้างการบริหาร
------------------

 สถาบันไทยคดีศึกษา มหาวิทยาลัยธรรมศาสตร์ มีการแบ่งส่วนงาน ออกเป็นดังนี้  

### ผู้บริหาร

**ผู้ช่วยศาสตราจารย์ ดร.เสาวธาร โพธิ์กลัด** (อาจารย์ประจำคณะสังคมสงเคราะห์ศาสตร์) ผู้อำนวยการสถาบันไทยคดีศึกษา
### ฝ่ายวิจัย

ประกอบด้วยนักวิจัยที่สนใจศึกษาเกี่ยวกับประวัติศาสตร์ศิลปะ วัฒนธรรม สังคมศาสตร์ การท่องเที่ยว ฯลฯ ตามความสนใจและเชี่ยวชาญเฉพาะบุคคล ภารกิจประกอบด้วยการวิจัย การเขียนบทความวิชาการ การจัดสัมมนาผ่านการจัดโครงการบริการวิชาการแก่สังคม ทั้งนี้ นักวิจัยจะขึ้นตรงต่อคณะผู้บริหารประจำสถาบันฯ การดำเนินงานมีทั้งที่ดำเนินการโดยทุนวิจัยภายในของสถาบันไทยคดีศึกษา ทุนของมหาวิทยาลัยธรรมศาสตร์ และความร่วมมือกับแหล่งทุนภายนอก เช่น ทุนจากงบประมาณแผ่นดิน ทุนจากหน่วยงานที่มีการทำข้อตกลงร่วมกัน เป็นต้น

### สำนักงานเลขานุการสถาบันไทยคดีศึกษา

แบ่งออกเป็น  

**งานบริหารและธุรการ** ประกอบด้วย 

1. หน่วยสารบรรณ
2. หน่วยการเจ้าหน้าที่
3. หน่วยการประชุม
4. หน่วยการเงินและบัญชี
5. หน่วยงบประมาณ นโยบายและแผน
6. หน่วยพัสดุ
7. หน่วยอาคารสถานที่และยานพาหนะ

**งานบริการวิชาการ** ประกอบด้วย 

1. หน่วยสัมมนา/ประชุมทางวิชาการ
2. หน่วยทำนุบำรุงศิลปะและวัฒนธรรม
3. หน่วยจัดพิมพ์เอกสารประกอบโครงการบริการวิชาการแก่สังคมเพื่อการเผยแพร่
4. หน่วยเผยแพร่และประชาสัมพันธ์
5. หน่วยประกันคุณภาพ
6. หน่วยบริหารจัดการข้อตกลงความร่วมมือกับหน่วยงาน องค์กร สถาบัน ทั้งภายในและต่างประเทศ (MOU)

**งานส่งเสริมการวิจัย** ประกอบด้วย
1. หน่วยบริหารโครงการวิจัย
2. หน่วยดำเนินการและจัดพิมพ์วารสารไทยคดีศึกษา
3. หน่วยวางแผนและจัดพิมพ์เผยแพร่ผลงานวิจัยและบทความวิจัย
4. หน่วยสารสนเทศเพื่อการวิจัย
5. หน่วยพัฒนาบุคลากรทางการวิจัย
6. หน่วยคลังสิ่งพิมพ์ของสถาบันฯ

สิ่งพิมพ์ประจำสถาบัน
--------------------

### วารสารไทยคดีศึกษา

เป็นวารสารทางวิชาการ ราย 6 เดือน ของสถาบันไทยคดีศึกษา มหาวิทยาลัยธรรมศาสตร์ มีวัตถุประสงค์เพื่อส่งเสริมการศึกษาค้นคว้าในระดับอุดมศึกษา และเพื่อเผยแพร่บทความวิจัยและบทความวิชาการเกี่ยวกับไทยศึกษา ในมิติทางด้านสังคมศาสตร์ ประวัติศาสตร์ ศาสนา ศิลปะ วัฒนธรรม ภูมิปัญญาท้องถิ่น ตลอดจนประเด็นร่วมสมัยที่น่าสนใจ ทั้งนี้บทความหรือข้อคิดเห็นต่าง ๆ ที่ปรากฏในวารสารนี้ จะต้องผ่านกระบวนการการพิจารณาจากกองบรรณาธิการและผ่านกลั่นกรองคุณภาพจากผู้ทรงคุณวุฒิในสาขาที่เกี่ยวข้อง แต่รายละเอียดและเนื้อหาที่ปรากฏ ถือเป็นความคิดเห็นส่วนตัวและความรับผิดชอบเฉพาะของผู้เขียน โดยไม่จำเป็นต้องตรงกับความคิดเห็นหรือเป็นความรับผิดชอบของคณะบรรณาธิการผู้จัดทำ

ปัจจุบันเนื้อหาของวารสารไทยคดีศึกษา แบ่งออกเป็น

1. บทบรรณาธิการ
2. บทความวิจัย – วิชาการ
3. แนะนำหนังสือ
4. วิจารณ์หนังสือ
5. กิจกรรมทางวิชาการ – ศิลปะและวัฒนธรรม

#### รายชื่อเรื่องประจำวารสารไทยคดีศึกษา

| ปีที่ | ฉบับที่ | ระยะเวลา | ชื่อเรื่องประจำฉบับ |
| --- | --- | --- | --- |
| 1 | 1 | ตุลาคม พ.ศ. 2546 – มีนาคม พ.ศ. 2547 | โลกาภิวัตน์กับอำนาจรัฐไทย |
| 1 | 2 | เมษายน พ.ศ. 2547 – กันยายน พ.ศ. 2547 | สู่วัฒนธรรมรัฐสมัยใหม่: รัฐ vs ประชา - ชาติ |
| 2 | 1 | ตุลาคม พ.ศ. 2547 – มีนาคม พ.ศ. 2548 | มายาและตัวตน: วิถีคิด วิถีคน |
| 2 | 2 | เมษายน พ.ศ. 2548 – กันยายน พ.ศ. 2548 | พลิกภาพอัตลักษณ์ไทย...ไม่โดดเดี่ยว |
| 3 | 1 | ตุลาคม พ.ศ. 2548 – มีนาคม พ.ศ. 2549 | ย้อนกำเนิด เกิดความหลากหลาย |
| 3 | 2 | เมษายน พ.ศ. 2549 – กันยายน พ.ศ. 2549 | สืบค้นเรื่องไท(ย): ความเป็นไปทางวัฒนธรรม |
| 4 | 1 | ตุลาคม พ.ศ. 2549 – มีนาคม พ.ศ. 2550 | พื้นที่และมุมมอง: เรื่องของไท(ย)ถึงสากล |
| 4 | 2 | เมษายน พ.ศ. 2550 – กันยายน พ.ศ. 2550 | ต่อสู้และต่อรอง: อำนาจรัฐกับการปฏิวัติทางวัฒนธรรม |
| 5 | 1 | ตุลาคม พ.ศ. 2550 – มีนาคม พ.ศ. 2551 | สารในสื่อ: วิเคราะห์และอธิบายปรากฏการณ์ทางสังคม |
| 5 | 2 | เมษายน พ.ศ. 2551 – กันยายน พ.ศ. 2551 | บุคลิกไทยในศิลปกรรม |
| 6 | 1 | ตุลาคม พ.ศ. 2551 – มีนาคม พ.ศ. 2552 | การเมืองเรื่องวีรบุรุษ มิติใหม่บนเส้นขนานทางวัฒนธรรม |
| 6 | 2 | เมษายน พ.ศ. 2552 – กันยายน พ.ศ. 2552 | ผู้นำ อำนาจ ความฝันอันสูงสุดกับการอยู่ร่วมกัน |
| 7 | 1 | ตุลาคม พ.ศ. 2552 – มีนาคม พ.ศ. 2553 | "เก่า – ใหม่" วิถีไทยและรสนิยม |
| 7 | 2 | เมษายน พ.ศ. 2553 – กันยายน พ.ศ. 2553 | ความจริงกับวาทกรรม เรื่องราว เรื่องเล่า ในสังคมไทย |
| 8 | 1 | ตุลาคม พ.ศ. 2553 – มีนาคม พ.ศ. 2554 | มายาคติและจินตนาการ: ผ่านบ้าน วัด เมือง และ วรรณกรรม |
| 8 | 2 | เมษายน พ.ศ. 2554 – กันยายน พ.ศ. 2554 | ผู้คนและวิถี วัฒนธรรมอดีต – ชีวิตปัจจุบัน |
| 9 | 1 | ตุลาคม พ.ศ. 2554 – มีนาคม พ.ศ. 2555 | สินค้า วัฒนธรรม พรมแดน: การเดินทางข้ามพื้นที่และกรอบจารีต |
| 9 | 2 | เมษายน พ.ศ. 2555 – กันยายน พ.ศ. 2555 | [บาง]ทัศนะของ "ความเป็นไทย": ธรรมวิทยา ศาสนา สถาปัตย์ และชาติพันธุ์ |
| 10 | 1 | ตุลาคม พ.ศ. 2555 – มีนาคม พ.ศ. 2556 | ความเชื่อ ประเพณี และพิธีกรรม: ความเปลี่ยนแปลงในกระแสวัฒนธรรม |
| 10 | 2 | เมษายน พ.ศ. 2556 – กันยายน พ.ศ. 2556 | "ไทย" ร่วมสมัย ความเป็นไปในบริบททางวัฒนธรรม |
| 11 | 1 | ตุลาคม พ.ศ. 2556 – มีนาคม พ.ศ. 2557 | 43 ปี ของความเป็น "ไทย" (คดี) รู้และเข้าใจความเป็นไปของสังคม |
| 11 | 2 | เมษายน พ.ศ. 2557 – กันยายน พ.ศ. 2557 | ชุมชน สังคม ความเชื่อ: ในการเปลี่ยนผ่านของกาลเวลา |
| 12 | 1 | ตุลาคม พ.ศ. 2557 – มีนาคม พ.ศ. 2558 | ศิลปะ อุดมการณ์ชาติ อารยธรรม |
| 12 | 2 | เมษายน พ.ศ. 2558 – ธันวาคม พ.ศ. 2558 | ศาสตร์ ศิลป์ ถิ่นฐาน |
| 13 | 1 | มกราคม พ.ศ. 2559 – มิถุนายน พ.ศ. 2559 | สังคมพหุลักษณ์ การผสมผสานอัตลักษณ์และความเชื่อ |
| 13 | 2 | กรกฎาคม พ.ศ. 2559 – ธันวาคม พ.ศ. 2559 | ไม่มีชื่อเรื่องประจำฉบับ เนื่องจากอยู่ในช่วงถวายความอาลัยแด่พระบาทสมเด็จพระปรมินทรมหาภูมิพลอดุลยเดช |
| 14 | 1 | มกราคม พ.ศ. 2560 – มิถุนายน พ.ศ. 2560 | ถอด "ศิลป์" เป็น "สาร" |
| 14 | 2 | กรกฎาคม พ.ศ. 2560 – ธันวาคม พ.ศ. 2560 | สู่การพัฒนาอย่างยั่งยืน |
| 15 | 1 | มกราคม พ.ศ. 2561 – มิถุนายน พ.ศ. 2561 | ไม่มีชื่อเรื่องประจำฉบับ |
| 15 | 2 | กรกฎาคม พ.ศ. 2561 – ธันวาคม พ.ศ. 2561 | ไม่มีชื่อเรื่องประจำฉบับ |
| 16 | 1 | มกราคม พ.ศ. 2562 – มิถุนายน พ.ศ. 2562 | ภาพปก "พระลอ พระเพื่อน พระแพง" ดัดแปลงจากผลงานของเหม เวชกร |
| 16 | 2 | กรกฎาคม พ.ศ. 2562 – ธันวาคม พ.ศ. 2562 |  |
| 17 | 1 | มกราคม พ.ศ. 2563 – มิถุนายน พ.ศ. 2563 |  |
| 17 | 2 | กรกฎาคม พ.ศ. 2563 – ธันวาคม พ.ศ. 2563 |  |
| 18 | 1 | มกราคม พ.ศ. 2564 – มิถุนายน พ.ศ. 2564 |  |
| 18 | 2 | กรกฎาคม พ.ศ. 2564 – ธันวาคม พ.ศ. 2564 |  |
| 19 | 1 | มกราคม พ.ศ. 2565 – มิถุนายน พ.ศ. 2565 | ฉบับล่าสุด หน้าปก พระ ๕๐ ปี สถาบันไทยคดีศึกษา |
| 19 | 2 | กรกฎาคม พ.ศ. 2565 – ธันวาคม พ.ศ. 2565 |  |
| 20 | 1 | มกราคม พ.ศ. 2566 – มิถุนายน พ.ศ. 2566 | *อยู่ในระหว่างการพิจารณาบทความ* |
| 20 | 2 | กรกฎาคม พ.ศ. 2566 – ธันวาคม พ.ศ. 2566 |  |

อ้างอิง
-------

1. ↑  สถาบันไทยคดีศึกษา, "จุลสารไทยคดีศึกษา" , กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 14
2. ↑  สถาบันไทยคดีศึกษา, "จุลสารไทยคดีศึกษา" , กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 23
3. ↑  เทียมจิตร์ พ่วงสมจิตร์, "รูปแบบวัฒนธรรมองค์การของสถาบันไทยคดีศึกษา" ใน รวมบทความนักวิจัยสถาบันไทยคดีศึกษา ในวาระ 42 ปี, กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 83-85
4. ↑  อนันต์ วิริยะพินิจ, "อังคาร กัลยาณพงศ์กับสถาบันไทยคดีศึกษา" ใน วารสารไทยคดีศึกษา ปีที่ 3 ฉบับที่ 2 "สืบค้นเรื่องไท(ย)", กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 244-245
5. ↑  เทียมจิตร์ พ่วงสมจิตร์, "รูปแบบวัฒนธรรมองค์การของสถาบันไทยคดีศึกษา" ใน รวมบทความนักวิจัยสถาบันไทยคดีศึกษา ในวาระ 42 ปี, กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 38-39
6. ↑  บทบรรณาธิการ ใน วารสารไทยคดีศึกษา ปีที่ 13 ฉบับที่ 2 "น้อมสำนึกในพระมหากรุณาธิคุณเป็นล้นพ้นอันหาที่สุดมิได้", กรุงเทพมหานคร: สถาบันไทยคดีศึกษา มหาวิทยาลัยธรรมศาสตร์, หน้า 4

แหล่งข้อมูลอื่น
---------------

* เฟชบุคทางการของสถาบันไทยคดีศึกษา
* เฟชบุคทางการของวารสารไทยคดีศึกษา

| * ด
* ค
* ก
มหาวิทยาลัยธรรมศาสตร์ |
| --- |
| สัญลักษณ์ | 
* พระธรรมจักร
* เพลงพระราชนิพนธ์ยูงทอง
* ตึกโดม
* หางนกยูงฝรั่ง
* สีเหลือง-สีแดง

 |  |
| ศูนย์ | 
* ท่าพระจันทร์
* รังสิต
* ลำปาง
* พัทยา

 |
| คณะ | 
* ทันตแพทยศาสตร์
* นิติศาสตร์
* พยาบาลศาสตร์
* พาณิชยศาสตร์และการบัญชี
* แพทยศาสตร์
* เภสัชศาสตร์
* รัฐศาสตร์
* วารสารศาสตร์และสื่อสารมวลชน
* วิทยาการเรียนรู้และศึกษาศาสตร์
* วิทยาศาสตร์และเทคโนโลยี
* วิศวกรรมศาสตร์
* ศิลปกรรมศาสตร์
* ศิลปศาสตร์
* เศรษฐศาสตร์
* สถาปัตยกรรมศาสตร์และการผังเมือง
* สหเวชศาสตร์
* สังคมวิทยาและมานุษยวิทยา
* สังคมสงเคราะห์ศาสตร์
* สาธารณสุขศาสตร์
* สถาบันเทคโนโลยีนานาชาติสิรินธร

 |
| วิทยาลัย | 
* นวัตกรรม
* นานาชาติปรีดี พนมยงค์
* พัฒนศาสตร์ ป๋วย อึ๊งภากรณ์
* แพทยศาสตร์นานาชาติจุฬาภรณ์
* โลกคดีศึกษา
* สหวิทยาการ

 |
| หน่วยงานวิจัย  และบริการวิชาการ | 
* สำนักหอสมุด
* สำนักทะเบียนและประมวลผล
* สำนักเสริมศึกษาและบริการสังคม
* สำนักทรัพย์สินทางปัญญาและบ่มเพาะวิสาหกิจ
* สถาบันภาษา
* สถาบันไทยคดีศึกษา
* สถาบันเอเชียตะวันออกศึกษา
* สถาบันประมวลข้อมูลฯ
* สถาบันทรัพยากรมนุษย์
* สถาบันพัฒนาวิสาหกิจขนาดกลางและขนาดย่อม
* สถาบันวิจัยและให้คำปรึกษาฯ
* สำนักงานสัญญา ธรรมศักดิ์ฯ
* โครงการสตรีและเยาวชนศึกษา
* หอจดหมายเหตุ
* ศูนย์ออสเตรเลียศึกษา
* ศูนย์เอเปค
* ศูนย์อินเดียศึกษา
* ศูนย์ศึกษารัสเซียและเครือรัฐเอกราช
* ศูนย์สัตว์ทดลอง
* อุทยานการเรียนรู้ป๋วย 100 ปี

 |
| วันสำคัญ | 
* วันธรรมศาสตร์
* วันปรีดี พนมยงค์
* วันป๋วย อึ๊งภากรณ์
* วันสัญญา ธรรมศักดิ์
* วันกบฏสันติภาพ
* วันสันติภาพไทย
* วันมหาปิติ
* วันมหาวิปโยค

 |
| คณะบุคคล | 
* สภามหาวิทยาลัย
* สภาอาจารย์
* สภาข้าราชการ
* สมาคมธรรมศาสตร์ฯ
* สภานักศึกษา
* องค์การนักศึกษา
* กกต.มธ.

 |
| สวัสดิการและบริการ | 
* โรงพยาบาลธรรมศาสตร์เฉลิมพระเกียรติ
* โรงเรียนสาธิตแห่งมหาวิทยาลัยธรรมศาสตร์
* สำนักพิมพ์ มธ.
* โรงพิมพ์ มธ.
* ศูนย์หนังสือ มธ.
* สำนักงานจัดการทรัพย์สิน
* สหกรณ์ออมทรัพย์
* ศูนย์บริการการกีฬา
* กลุ่มอาคารหอพักเอเชี่ยนเกมส์
* โรงเรียนอนุบาลแห่งมหาวิทยาลัยธรรมศาสตร์
* โรงเรียนประถมศึกษาธรรมศาสตร์
* โรงเรียนธรรมศาสตร์คลองหลวงวิทยาคม

 |
| อื่น ๆ | 
* จิตวิญญาณธรรมศาสตร์
* หางนกยูงฝรั่ง
* บุคคลสำคัญ
* สโมสรโดม เอฟซี
* สนามฟุตบอลธรรมศาสตร์ รังสิต
* งานฟุตบอลประเพณีจุฬาฯ–ธรรมศาสตร์
* งานรักบี้ฟุตบอลประเพณีจุฬาฯ–ธรรมศาสตร์

 |
| หมวดหมู่ • โครงการ • สถานีย่อย |